Source: https://www.riigiteataja.ee/akt/413112012014
Timestamp: 2020-01-26 04:11:16+00:00

Document:
Hooldusvajaduse hindamise läbiviimise kord Kuusalu vallas – Riigi Teataja
Hooldusvajaduse hindamise läbiviimise kord Kuusalu vallas
Hooldusvajaduse hindamise läbiviimise kord Kuusalu vallas - sisukord
RT IV, 13.11.2012, 14
Vastu võetud 04.03.2005 nr 8
Määrus kehtestatakse kohaliku omavalitsuse korralduse seaduse paragrahvi 6 lõike 1 ja lõike 3 punkti 2 ning sotsiaalhoolekande seaduse paragrahvi 9 lõike 1 ja paragrahvi 26 lõike 2 alusel.
§ 1. Määrus sätestab puudega inimese hooldusvajaduse hindamise läbiviimise ja toimetulekuks vajaliku abi korraldamise otsustuse vastuvõtmise korra.
§ 2. Hindamise aluseks on puudega inimese (edaspidi: klient) või tema esindaja poolt vallavalitsusele esitatud kirjalik avaldus, milles palutakse puudega isiku hooldusvajaduse hindamise teostamist temale edaspidise abi korraldamise eesmärgil.
§ 3. Esitatud avaldused registreeritakse sotsiaal- ja tervishoiuametis ning hindamine viiakse läbi avalduste laekumise järjekorras.
§ 4. Hinnatakse isikuid, kellel on puue puuetega inimeste sotsiaaltoetuste seaduse § 2 tähenduses.
§ 5. Hindamise viib läbi vastava koolituse saanud sotsiaaltöötaja Eesti Gerontoloogia ja Geriaatria Assotsiatsiooni (EGGA) poolt väljatöötatud soovitusliku hindamismetoodika alusel.
§ 6. Hindamine toimub kliendiga eelnevalt kokkulepitud ajal kliendi tegelikus elukohas hiljemalt ühe kuu jooksul avalduse esitamisest.
§ 7. Sotsiaaltöötaja poolt täidetud hindamisküsimustikule lisatakse täiendavalt tehtud testid, hooldaja ja/või tervishoiutöötajate poolt antud kirjalikud hinnangud ja muud asjassepuutuvad dokumendid.
§ 8. Sotsiaaltöötaja konsulteerib vajadusel kliendi perearsti ja pereõega ning kaasab hindamistulemuste kokkuvõtete tegemisele ka teisi spetsialiste.
§ 9. Keeruliste juhtumite puhul võib sotsiaaltöötaja suunata puudega isiku rehabilitatsiooniplaani koostamisele või eaka puudega isiku geriaatrilise hindamise komisjoni.
§ 10. Hindamistulemuste põhjal koostab sotsiaaltöötaja igale kliendile individuaalse hooldusplaani, mis kooskõlastatakse kliendiga ja/või tema esindajaga.
§ 11. Individuaalse hooldusplaani alusel teeb vallavalitsus oma korraldusega otsustuse kliendile toimetulekuks vajaliku abi osutamiseks kas rahalise toetuse või sotsiaalteenuste osutamise kaudu. Klienti teavitatakse kirjalikult 5 tööpäeva jooksul otsuse vastuvõtmisest.
§ 12. Otsusega mittenõustumisel võib klient või tema esindaja esitada vaide maavanemale, kes teostab järelevalvet osutatavate sotsiaalteenuste ja muu abi kvaliteedi ning riigi poolt sotsiaalhoolekandeks eraldatud rahaliste vahendite kasutamise üle.
§ 13. Vastutus ja kontroll käesoleva määruse täitmise üle pannakse sotsiaal- ja tervishoiuameti juhatajale.
§ 14. Määrus jõustub 07. märtsil 2005.

References: § 1

§ 2

§ 3

§ 4
 § 2

§ 5

§ 6

§ 7

§ 8

§ 9

§ 10

§ 11

§ 12

§ 13

§ 14